text: Akutbiler nedlægges
  04 april 2016 kl. 17.09
  3 akutbiler i Syd- og Sønderjylland bliver nedlagt. Det står klart efter regionsrådet har præsenteret deres spareplaner på sundhedsområdet.
  Det er snart slut med akutbiler i Skærbæk, Haderslev og Grindsted. Det har Regionsrådet netop offentliggjort på et pressemøde i Regionshuset i Vejle.
  Orla Bryld Mortensen er formand for Haderslev Butikker, og for ham kom nyheden om nedlæggelsen af akutbilen i Haderslev som et chok.
  - Det er dybt skuffende. Det gør mig virkelig trist til mode. Haderslev er jo en stor kommune med 56.000 indbyggere. Så at vi snart ikke har en akutbil mere, det er ikke godt nok, siger Orla Bryld Mortensen til TV SYD.
  Borgere i Haderslev har ellers afleveret 10.000 underskrifter til regionsrådsformand Stephanie Lose mod at spare byens akutbil væk. Regionsrådet har også fået 14 høringssvar, der kritiserer nedlæggelsen af akutbilen. Dertil har mange borgere protesteret mod besparelser på akutbilerne i både Skærbæk og Grindsted.
  Også sygehuset i Give lukker som et led i regionens besparelser.
  